b'\n_START_ARTICLE_\nGrand slam\n_START_SECTION_\nHistoriaa\n_START_PARAGRAPH_\nTermi grand slam on per\xc3\xa4isin korttipeleist\xc3\xa4. Vistiss\xc3\xa4 ja muissa samantapaisissa peleiss\xc3\xa4 kaikkien tikkien saamist\xc3\xa4 on kutsuttu slamiksi 1600-luvulta alkaen. My\xc3\xb6hemmin, 1800-luvun alkupuolelta l\xc3\xa4htien alettiin yht\xc3\xa4 vaille kaikkien tikkien saamista kutsua pieneksi slamiksi (little slam), jolloin koko potin voittaminen sai vastaavasti nimityksen iso slam eli grand slam. Vistin nykyaikainen seuraaja bridge peri t\xc3\xa4m\xc3\xa4n k\xc3\xa4yt\xc3\xa4nn\xc3\xb6n. _NEWLINE_Grand slami\xc3\xa4 on k\xc3\xa4ytetty golfissa vuodesta 1930, jolloin Bobby Jones voitti lajin nelj\xc3\xa4 suurinta turnausta. _NEWLINE_Vaikka yleisesti esitet\xc3\xa4\xc3\xa4n, ett\xc3\xa4 tenniksen yhteydess\xc3\xa4 ilmaisua k\xc3\xa4ytti ensimm\xc3\xa4isen\xc3\xa4 vuonna 1933 amerikkalainen toimittaja Jon Kieran, oli urheilutoimittaja Alan Gould k\xc3\xa4ytt\xc3\xa4nyt sit\xc3\xa4 samassa aihepiiriss\xc3\xa4 jo parisen kuukautta aikaisemmin. Joka tapauksessa kun pelaaja Jack Crawford yritti voittaa samana vuonna nelj\xc3\xa4 suurinta turnausta, Kieran vertasi sit\xc3\xa4 bridgen grand slamiin. Crawford kuitenkin ep\xc3\xa4onnistui yrityksess\xc3\xa4\xc3\xa4n. Ensimm\xc3\xa4isen\xc3\xa4 tenniksess\xc3\xa4 grand slamiin kykeni Donald Budge vuonna 1938.\n_START_SECTION_\nTriviaa\n_START_PARAGRAPH_\nGrand slamista k\xc3\xa4ytet\xc3\xa4\xc3\xa4n erilaisia lempinimi\xc3\xa4. Jos pelaaja voittaa kaikki nelj\xc3\xa4 turnausta mutta eri vuosina, h\xc3\xa4nen sanotaan voittaneen "grand slamin pitk\xc3\xa4n\xc3\xa4"._NEWLINE_Jos pelaaja voittaa samana vuonna sek\xc3\xa4 kaikki nelj\xc3\xa4 turnausta ett\xc3\xa4 olympialaisten kultamitalin, h\xc3\xa4nen sanotaan voittaneen "kultaisen grand slamin". Steffi Graf ylsi vuonna 1988 t\xc3\xa4h\xc3\xa4n menness\xc3\xa4 ainoana pelaajana t\xc3\xa4h\xc3\xa4n saavutukseen. Vuonna 1988 tennis oli ensimm\xc3\xa4ist\xc3\xa4 kertaa olympialajina vuoden 1924 j\xc3\xa4lkeen._NEWLINE_Eniten tenniksen grand slam -turnauksia on voittanut Margaret Smith Court, 24. Miesten enn\xc3\xa4tys on 20 turnausvoitolla Roger Federerill\xc3\xa4, ja toisena on Rafael Nadal 17 grand slam -turnausvoitolla.\n_START_SECTION_\nMuissa lajeissa\n_START_PARAGRAPH_\nGolfissa grand slam tarkoittaa nelj\xc3\xa4n Major-turnauksen voittamista samana vuonna._NEWLINE_My\xc3\xb6s j\xc3\xa4\xc3\xa4kiekkoilijat voivat voittaa lajinsa "grand slamin". Siihen vaaditaan olympiakulta, maailmanmestaruus ja NHL-mestaruus eli Stanley Cup._NEWLINE_Formula 1 -sarjassa grand slam tarkoittaa, ett\xc3\xa4 ajaja voittaa kilpailun l\xc3\xa4htien paalulta, johtaen kaikki kierrokset ja saavuttaen my\xc3\xb6s kisan nopeimman kierrosajan._NEWLINE_Baseballissa grand slam tarkoittaa ly\xc3\xb6nti\xc3\xa4, jolla ly\xc3\xb6j\xc3\xa4 saavuttaa kunniajuoksun (homerun) tilanteessa, jossa kaikilla pesill\xc3\xa4 on juoksijat (bases loaded), jolloin juoksuja syntyy kerralla nelj\xc3\xa4 kappaletta. Suoritus on paras mahdollinen, jonka ly\xc3\xb6j\xc3\xa4 voi yhdell\xc3\xa4 ly\xc3\xb6nnill\xc3\xa4 saavuttaa. Pes\xc3\xa4pallossa vastaavasta suorituksesta k\xc3\xa4ytet\xc3\xa4\xc3\xa4n muun muassa nimityst\xc3\xa4 pajatson tyhjennys.'